**NAPUTAK AUTORIMA ZA PISANJE I OBLIKOVANJE ČLANAKA U ČASOPISU SUBTERRANEA CROATICA**

**U časopisu Subterranea Croatica objavljuju se stručni članci** iz područja speleologije i istraživanja krškog reljefa (geografija, geomorfologija, geologija, hidrogeologija, biologija, biospeleologija, ekologija, speleometeorologija, arheologija i sl.), zatim **članci s prikazima aktivnosti speleoloških udruga** (ekspedicije, istraživanja i sl.), **članci o tehnici speleoloških istraživanja, prikazi** (knjiga, časopisa itd.), **vijesti** (prikazi rada udruga, vijesti iz Hrvatske i svijeta, obavijesti i sl.).

**PRIPREMA ČLANAKA**

Tekstove pripremiti na računalu na format A4, čitkim fontom u .doc, .docx ili rtf formatu. Pri pisanju teksta ne koristiti Caps Lock naredbu, pa ni kod naslova ili podnaslova. Tipku Enter koristiti samo na kraju odlomka ili poglavlja. Poželjno je da se autori ograniče na dvije razine podnaslova. Materijal se šalje glavnom uredniku e-mailom na subterranea.croatica@gmail.com. Prije objavljivanja članci će biti pregledani. U slučaju promjena, obrađeni tekst i prilozi biti će, prije objave, poslani autoru na uvid. Dužnost je autora da ga vrate uredniku u najkraćem roku. Članak treba napisati u najkraćem obliku što ga jasnoća izlaganja dopušta. Naslov članka treba biti jasan i što kraći. Ispod naslova se pišu imena i prezimena autora i nazivi ustanova ili udruga s adresama, jedno ispod drugog.

**CITIRANJE KORIŠTENE LITERATURE**

Za sve vrste članaka važno je pravilno citiranje korištene literature. Unutar teksta citira se tako da se u zagradi navede prezime autora i godina publiciranja članka ili knjige: (Kirinčić 1982), a u slučaju nabrajanja više članaka: (Poljak 1912, Herak 1969). Ako se citira više članaka jednog autora iz iste godine, tada se uz godinu navode i slova po abecednom redu, a sve se odvaja zarezom: (Herak 1978a, 1978b). Članci i knjige s dva autora navode se na sljedeći način: (Bahun i Herak 1975). Članci i knjige s više od dva autora se navode na sljedeći način: (Babić i sur. 1980) Na kraju teksta prilaže se popis literature poredane po abecednom redu prezimena autora. Redoslijed podataka pri citiranju članka iz časopisa je: prezime autora, početno slovo imena, godina izdanja, naslov članka, naziv časopisa, godište (volumen), svezak i brojevi stranica. Primjer: Herak M., 1956.: Geologija Samoborskog gorja. Acta geologica, I, 49-75 Za knjige: prezime autora, početno slovo imena, godina izdanja, naslov knjige, izdavač, mjesto, ukupan broj stranica. Primjer: Božičević S., 1992.: Fenomen krš. Školska knjiga, Zagreb, pp. 104 Citiranje poglavlja u knjizi: Bakšić D., Železnjak R., Kuhta M., 2000.: Simboli koji se koriste pri topografskom

snimanju. U: Bakšić D., Lacković D., Bakšić A., ur., 2000.: Speleologija. PDS “Velebit”, Zagreb, 207-233 Pri navođenju disertacija i magistarskih radova iza naslova se navodi podatak o vrsti (Magistarski rad ili Disertacija), institucija, mjesto i stranice: Saletto Janković M., 1997.: Geoekološke značajke Nacionalnog parka “Paklenica”. Disertacija, Geografski odsjek PMF, Zagreb, 1-278 Članci pribavljeni u elektroničkom obliku navode se na sljedeći način: a) ako su objavljeni na internetu sa svim podacima kao i gore, uz dodatak web adrese i datuma učitavanja: Šušteršič F., 2003.: Collapse Dolines, Deflector Faults and Collector Channels. Speleogenesis and Evolution of Karst Aquifers, 1 (3), www.speleogenesis.info, pp. 10 (28. 2. 2005.) b) ako se navodi web stranica kao izvor podataka: Speleogenesis, www.speleogenesis.info (1. 3. 2005.) c) ako je članak objavljen na CD-u: Palmer A. N., 1999.: Patterns of dissolution porosity in carbonate rocks. Karst modeling, KWI Special publication, 5 (CD-ROM), 71-78 Pozivne bilješke pišu se na dnu stranice teksta u kojem se javljaju. Broj numeracije pozivne bilješke piše se u gornjem međuredu (superscript) bez zagrade. Primjer: “...Područje masiva Žumberačke gore1 dio je megageomorfološke cjeline Panonskog bazena...”

**PRILOZI**

Sve slike moraju biti najvećoj dostupnoj rezoluciji, a prilozi kao što su digitalno izrađeni nacrti, grafovi i ostali vektorski prilozi moraju biti u PDF formatu. Uz priloge se u zasebnom dokumentu izrađuje popis priloga sa njihovim nazivima i autorima. U slučaju pozivanja unutar teksta na prilog, svi prilozi moraju biti numerirani. Tablice i slike se u tekstu navode kraticama: sl. za slike, a tab. za tablice. Primjer: “... No među njima postoje razlike uvjetovane genezom (sl. 6)...” Ako se unutar iste zagrade navodi više tablica i slika, navode odvojiti zarezom: (sl. 6, tab. 3). Tablice moraju biti u .doc, .docx, .xls, ili .xlsx formatu.

**STRUČNI ČLANCI**

Stručni članak sadrži korisne priloge iz struke i za struku, ali ne mora predstavljati izvorno istraživanje niti iznijeti nove spoznaje. Kategorizaciju članka kao stručnog predlaže autor. Stručni članci podliježu recenziji. Stručnom članku na hrvatskom jeziku se prilažu: Sažetak (Summary, Abstract) na hrvatskom i engleskom jeziku, ključne riječi na hrvatskom i engleskom jeziku (Key words). Sažetak ne bi trebao imati više od 300 riječi i stavlja se ispod naslova i popisa autora. Ključne riječi (Key words) pišu se ispod teksta sažetka. Izbor ključnih riječi (najčešće do 5 riječi) treba biti takav da omogućuje brzu identifikaciju i klasifikaciju članka. Stručni članak poželjno je podijeliti na sljedeća poglavlja: Uvod (kratak i jasan prikaz problema i svrhe istraživanja), Pregled dosadašnjih istraživanja (uz navođenje izvora podataka), Metode, Rezultati, Rasprava (tumačenje rezultata i njihova usporedba s postojećim spoznajama na tom području), Zaključak i Literatura.

**ZAVRŠNE NAPOMENE**

Za podatke objavljene u člancima i eventualno kršenje autorskih prava pri preuzimanju slika i drugih sadržaja odgovaraju autori. Rukopisi i recenzije se ne honoriraju. Rukopisi se ne vraćaju. Uredništvo, glavni i tehnički urednik pridržavaju uobičajeno pravo na izmjene u skladu s ovim naputkom.

UREDNIŠTVO